****

**MT**

**Oqsma għal kooperazzjoni msaħħa   
bejn il-Kumitat Ewropew tar-Reġjuni (KtR)   
u d-Direttorat Ġenerali tal-Impjiegi, l-Affarijiet Soċjali u l-Inklużjoni (DĠ EMPL) tal-Kummissjoni Ewropea**

# **Introduzzjoni**

Jidher ċar, anke minn qabel il-kriżi tal-COVID-19, li “Ewropa soċjali” hija kruċjali għall-kontribut tal-UE għal soċjetajiet demokratiċi, koeżivi, kulturalment diversi u prosperużi. Dan ifisser progress ekonomiku u soċjali, il-ġlieda kontra d-diskriminazzjoni u l-esklużjoni soċjali, l-adattament tal-Ewropej għas-suq tax-xogħol u l-opportunità li jgħixu ħajja sodisfaċenti[[1]](#footnote-2).

Filwaqt li l-Kumitat Ewropew tar-Reġjuni (KtR) u d-Direttorat Ġenerali tal-Impjiegi, l-Affarijiet Soċjali u l-Inklużjoni (DĠ EMPL) ikkooperaw f’diversi oqsma fil-passat, madankollu, huwa evidenti li l-isfidi tal-ġejjieni u l-interess qawwi tal-Kummissarju inkarigat jipprovdu tieqa ta’ opportunità biex il-kooperazzjoni bejn il-Kummissjoni u l-KtR f’dan il-qasam titqiegħed fuq livell ġdid.

* Il-Kummissarju Schmit wera interess notevoli fil-KtR, u diġà pparteċipa f’żewġ plenarji u laqgħa tal-Kummissjoni għall-Politika Soċjali, l-Edukazzjoni, l-Impjieg, ir-Riċerka u l-Kultura (SEDEC) f’inqas minn sena.
* Joost Korte (Direttur Ġenerali tad-DĠ EMPL) attenda l-laqgħa tal-Kummissjoni SEDEC fi Frar 2020, li fiha għamel diskors fejn ħeġġeġ lill-membri tal-KtR jipprovdu feedback kif mitlub mill-Komunikazzjoni tal-Kummissjoni dwar Ewropa Soċjali b’Saħħitha għal Tranżizzjonijiet Ġusti (SEDEC diġà tinsab fil-proċess li tfassal Opinjoni dwar dan);
* Kemm il-Kummissarju kif ukoll id-Direttur Ġenerali ddikjaraw b’mod ċar li huma jistennew li l-KtR jimpenja ruħu b’mod attiv fit-tħejjija tas-Summit Soċjali ta’ Porto (Mejju 2021) u l-Pjan ta’ Azzjoni għall-implimentazzjoni tal-Pilastru Ewropew tad-Drittijiet Soċjali.
* L-ispirtu ta’ kollaborazzjoni reċiproka ġie promoss aktar matul il-laqgħa tal-Kummissarju u l-President tal-KtR (9 ta’ Lulju), li fiha ġie kkonfermat li ż-żewġ istituzzjonijiet għandhom isibu aktar opportunitajiet għal kooperazzjoni.

Fil-Protokoll dwar il-kooperazzjoni bejn il-Kummissjoni Ewropea u l-Kumitat tar-Reġjuni (2012/C 102/02)[[2]](#footnote-3), il-Kummissjoni u l-KtR qablu li jintensifikaw il-kollaborazzjoni tagħhom. Din in-nota konġunta tal-KtR u DĠ EMPL tistabbilixxi l-oqsma ta’ politika għal kollaborazzjoni intensifikata u l-istrumenti ewlenin.

# **Temi ewlenin għal kooperazzjoni aktar mill-qrib bejn il-KtR u d-DĠ EMPL**

Minħabba l-ambitu wiesa’ ta’ suġġetti marbuta mad-dimensjoni soċjali u fid-dawl tar-riżorsi disponibbli, huwa importanti li l-kooperazzjoni intensifikata tiġi kkonċentrata f’oqsma fejn il-KtR jista’ jipprovdi valur miżjud ċar u fejn id-dimensjoni territorjali hija l-aktar b’saħħitha. Filwaqt li ma jipprevjenux/jimpedixxux kooperazzjoni f’oqsma oħrajn, b’mod partikolari rigward tal-promozzjoni tal-ekonomija soċjali, l-oqsma ta’ kooperazzjoni msaħħa huma għalhekk dawn li ġejjin:

## **2.1.** **Il-Pilastru Ewropew tad-Drittijiet Soċjali**

Il-Pilastru Ewropew tad-Drittijiet Soċjali huwa dokument kunsenswali li jirrifletti dak li tirrappreżenta l-Unjoni fil-qasam tal-impjiegi u l-affarijiet soċjali.Ġiet proklamat fl-ogħla livell politiku u diġà ġab miegħu miżuri estensivi fil-livell tal-UE, nazzjonali, reġjonali u lokali li jsaħħu d-dimensjoni soċjali tal-UE. Permezz tal-Komunikazzjoni tagħha tas-27 ta’ Mejju 2020, il-Kummissjoni poġġiet ukoll il-Pilastru Ewropew tad-Drittijiet Soċjali fil-qalba tal-pjan direzzjonali tagħha għal irkupru ġust u inklużiv mill-kriżi tal-COVID-19.

L-Aġenda Strateġika għall-perjodu 2019-2024, li ntlaħaq ftehim dwarha mill-Kunsill Ewropew f’Ġunju 2019, tappella għall-implimentazzjoni tal-Pilastru fil-livell tal-UE u tal-Istati Membri, filwaqt li tingħata l-attenzjoni mistħoqqha lill-kompetenzi rispettivi.

Permezz tal-linji gwida politiċi tal-President von der Leyen, il-Kummissjoni timpenja ruħhom litressaq Pjan ta’ Azzjoni għall-implimentazzjoni sħiħa tal-Pilastru Ewropew tad-Drittijiet Soċjali. Il-Komunikazzjoni tal-Kummissjoni tal-14 ta’ Jannar 2020 dwar Ewropa Soċjali b’Saħħitha għal Tranżizzjonijiet Ġusti ressqet għadd ta’ azzjonijiet ewlenin għall-2020 u l-2021 u nediet konsultazzjoni wiesgħa u proċess ta’ involviment biex jikkontribwixxu għat-tħejjijiet għall-Pjan ta’ Azzjoni. Il-ħtieġa għal appoġġ u protezzjoni soċjali hija saħansitra aktar akuta matul il-pandemija tal-COVID-19 li għaddejja bħalissa, peress li s-sistemi ta’ appoġġ soċjali tal-Istati Membri kienu taħt pressjoni tremenda u n-nisġa soċjali tal-UE tinsab fil-periklu.

L-objettiv tal-Kummissjoni huwa li tippreżenta l-Pjan ta’ Azzjoni kmieni fl-2021, u li timmira għall-approvazzjoni tiegħu fl-ogħla livell politiku fis-Summit Soċjali li għandu jiġi organizzat mill-Presidenza Portugiża tal-Kunsill f’Mejju 2021.

Huwa evidenti li l-awtoritajiet lokali u reġjonali għandhom rwol importanti fit-tfassil u l-implimentazzjoni tal-politiki tal-impjiegi u soċjali fl-UE. Reġjuni differenti ġew affettwati b’modi differenti ħafna mill-kriżi tal-COVID-19, skont l-istruttura ekonomika u l-esponiment tagħhom għar-riskji marbuta mas-saħħa. L-awtoritajiet lokali u reġjonali jistgħu jgħinu fl-iżvilupp u l-implimentazzjoni ta’ rispons għall-kriżi li se jindirizza l-isfidi ta’ qabel u ta’ wara l-kriżi għall-koeżjoni soċjali u territorjali. Għalhekk huwa neċessarju li jiġu involuti l-awtoritajiet lokali u reġjonali, b’mod partikolari, permezz ta’:

* L-Opinjoni tal-KtR dwar Ewropa Soċjali b’Saħħitha għal Tranżizzjonijiet Ġusti (relatur Anne Karjalainen (FI/PSE), adottata fis-sessjoni plenarja ta’ Ottubru 2020), li tikkostitwixxi t-tweġiba ġenerali tal-KtR għall-Komunikazzjoni tal-Kummissjoni;
* L-Opinjoni tal-KtR dwar Pjan għall-futur għall-ħaddiema fis-setturi tal-kura u l-indukrar – Sfida Ewropea u opportunitajiet lokali u reġjonali (relatur għad irid jiġi kkonfermat);
* Sessjoni tal-Ġimgħa Ewropea tar-Reġjuni u l-Bliet 2020 dwar “Sigurtà soċjali għall-ħaddiema tal-pjattaformi – sfidi u opportunitajiet” bil-parteċipazzjoni tad-DĠ EMPL;
* Flimkien mal-Presidenza Portugiża tal-Kunsill, il-Kummissjoni u l-KtR se jeżaminaw modi kif il-KtR jista’ jattendi s-Summit Soċjali, sabiex tiġi riflessa d-dimensjoni territorjali tal-implimentazzjoni tal-Pilastru Ewropew tad-Drittijiet Soċjali.

## **2.2. Tħejjija tal-Fond Soċjali Ewropew Plus (FSE+) u REACT-EU biex jipprovdu finanzjament adegwat għall-miżuri favur l-impjieg taż-żgħażagħ**

Ħafna awtoritajiet lokali u reġjonali bħalissa huma involuti ħafna fit-tħejjija tal-programmi futuri tal-FSE+ u fl-iżvilupp ta’ proġetti li jibbenefikaw mill-finanzjament tal-FSE+. Permezz tal-FSE+, il-Kummissjoni pproponiet li jiżdied il-finanzjament għall-miżuri favur l-impjieg taż-żgħażagħ fl-Istati Membri fejn ir-rata ta’ żgħażagħ barra mill-impjieg, l-edukazzjoni jew taħriġ hija ogħla mill-medja tal-UE[[3]](#footnote-4). Barra minn hekk, ir-REACT-EU l-ġdid jista’ jappoġġja miżuri għall-impjieg taż-żgħażagħ. Il-ħtieġa li jiġu sfruttati bis-sħiħ il-benefiċċji ta’ dan l-appoġġ addizzjonali hija essenzjali, fid-dawl tal-pandemija attwali u l-impatt probabbli li dan jista’ jkollu fuq l-impjieg taż-żgħażagħ.

Il-KtR jista’ jiffaċilita l-iskambju ta’ informazzjoni u l-aħjar prattiki f’dak li għandu x’jaqsam mal-finanzjament minn REACT-EU u l-FSE+ ipprovdut b’appoġġ għall-miżuri favur l-impjieg taż-żgħażagħ. Din l-għajnuna finanzjarja se tikkontribwixxi għall-mira ġenerali tal-UE li tiddedika mill-inqas EUR 22 biljun għal dan l-objettiv[[4]](#footnote-5) u tkun l-element ta’ finanzjament tal-Garanzija għaż-Żgħażagħ imsaħħa[[5]](#footnote-6).

Fl-ispirtu tal-prinċipju tas-sħubija, il-KtR jista’ jippromovi d-djalogu bejn l-awtoritajiet lokali u reġjonali fl-iżvilupp ta’ kunċetti għall-ġlieda kontra l-qgħad fost iż-żgħażagħ f’kollaborazzjoni mill-qrib mal-imsieħba soċjali, u jsir pjattaforma ta’ skambju għal ideat u politiki bejn ir-reġjuni u l-bliet.

B’dan il-mod, il-KtR jista’ jipprovdi segwitu sinifikanti għall-Komunikazzjoni tal-Kummissjoni dwar L-Appoġġ għall-Impjieg taż-Żgħażagħ: Pont għall-Impjiegi għall-Ġenerazzjoni li Jmiss[[6]](#footnote-7) u jistgħu jsiru aktar laqgħat mad-DĠ EMPL u l-KtR.

## **2.3. L-aġenda għall-ħiliet**

L-impatt tal-pandemija fuq il-mod kif naħdmu u fuq it-tranżizzjoni doppja lejn ekonomija diġitali u ekoloġika qed iċaqilqu bil-qawwa l-paradigma fuq il-ħiliet fl-UE. Għalhekk huwa essenzjali li l-perspettiva lokali dwar il-ħiliet tiġi promossa u marbuta kif spjegat fl-Aġenda reċenti għall-Ħiliet għall-Ewropa għall-kompetittività sostenibbli, il-ġustizzja soċjali u r-reżiljenza[[7]](#footnote-8). Il-ħidma fil-livell lokali tista’ timmassimizza l-involviment tal-imsieħba lokali, bħall-SMEs, u fl-istess ħin jinftiehmu aħjar il-ħtiġijiet tas-suq tax-xogħol lokali u jiġu eżaminati s-sinerġiji ma’ strateġiji lokali u reġjonali oħrajn. Barra minn hekk, il-perspettiva lokali u reġjonali tista’ tgħin fil-ħolqien ta’ perspettivi kwalitattivi u previżjonijiet kwantitattivi tal-ħiliet li,min-naħa tagħhom, jistgħu jiżviluppaw f’mudell jew metodu ta’ antiċipazzjoni tal-ħiliet li jista’ jintuża għall-ippjanar jew il-formulazzjoni tal-politika fil-ġejjieni.

Aktar kooperazzjoni tista’ tinkiseb permezz tal-azzjonijiet li ġejjin:

* il-promozzjoni konġunta tal-Patt għall-Ħiliet, bħala mod kif ir-reġjuni jibnu sħubijiet mal-industrija u l-fornituri tat-taħriġ dwar it-titjib tal-ħiliet u t-taħriġ mill-ġdid tal-popolazzjoni lokali;
* Konferenza ta’ Livell Għoli dwar l-apprendistati koorganizzata mad-DĠ EMPL bit-titolu Ir-rwol tar-reġjuni u l-bliet fil-ħolqien ta’ apprendistati ta’ kwalità għolja skedata għar-Rebbiegħa tal-2021 minħabba l-COVID-19 b’avvenimenti addizzjonali tal-pjan direzzjonali fuq l-internet li jwasslu għall-konferenza ewlenija:

|  |  |  |
| --- | --- | --- |
| **Data** | **Webinars/Konferenza** | **Suġġett** |
| It-Tlieta 29 ta’ Settembru 2020 | L-1 webinar online: *L-impatt tal-COVID-19 fuq l-apprendistati. Ir-rwol tar-reġjuni u l-bliet.* | Enfasi fuq ir-rispons għall-COVID-19 |
| Jannar/Frar 2021 | It-2 webinar online: *It-tranżizzjoni doppja: Ir-rwol tal-bliet fil-ħolqien ta’ apprendistati ta’ kwalità għolja* | Enfasi fuq it-tranżizzjoni doppja ekoloġika u diġitali |
| Marzu/April 2021 | It-3 webinar online: *It-tranżizzjoni doppja: Ir-rwol tar-reġjuni fil-ħolqien ta’ apprendistati ta’ kwalità għolja* | Enfasi fuq it-tranżizzjoni doppja ekoloġika u diġitali |
| 3-4 ta’ Ġunju 2021 (għad trid tiġi kkonfermata) | Konferenza Ewlenija | għad irid jiġi kkonfermat |
| għad irid jiġi kkonfermat | Laqgħat ta’ segwitu (online) | għad irid jiġi kkonfermat |

* se tiġi żviluppata aktar kooperazzjoni bħala parti mit-tħejjijiet tal-Opinjoni dwar l-Aġenda Ewropea għall-Ħiliet għal kompetittività sostenibbli, ġustizzja soċjali u reżiljenza (relatur Csaba Borboly, RO/PPE);
* Kollaborazzjoni fuq l-Alleanza Ewropea għall-Apprendistati. Il-KtR u l-l-Alleanza Ewropea għall-Apprendistati jistgħu jkomplu jaħdmu fuq waħda mill-prijoritajiet tal-Alleanza imġedda “Il-mobilizzazzjoni tal-awtoritajiet lokali u reġjonali bħala xpruni għall-apprendistati fl-ambjent tan-negozju lokali”. Eżempju ta’ dan huwa l-parteċipazzjoni tan-Network tal-Bliet għall-Apprendistati l-ġdid fil-webinars konġunti bejn l-Alleanza Ewropea għall-Apprendistati u l-KtR. Wieħed mill-għanijiet primarji tan-network se jkun li jkun hemm sensibilizzazzjoni dwar il-potenzjal li l-bliet għandhom biex jappoġġjaw l-apprendistati. Fl-aħħar mill-aħħar, permezz tan-network, il-bliet se jkunu jistgħu jitgħallmu minn xulxin, jikkollaboraw, jiżviluppaw għodod, jikkondividu prattiki tajba u jipprovdu u jirċievu assistenza teknika u politika.

## **2.4. Kunċett ta’ “Fieri Ewropej għal Impjiegi Lokali” appoġġjat mill-UE biex jappoġġja l-impjiegi lokali**

Biex jittejjeb it-tlaqqigħ tal-impjiegi u l-ħiliet, intlaħaq qbil li jiġu eżaminati l-possibbiltajiet li jiġu koorganizzati “Fieri Ewropej għal Impjiegi Lokali” fl-Ewropa. Tessaloniki tista’ toffri li tospita “Fiera Ewropea għal Impjiegi Lokali” mill-iktar fis possibbli. Avveniment bħal dan jista’ jsir mudell għal avvenimenti simili f’reġjuni oħra tal-UE. Il-KtR u d-DĠ EMPL se jikkooperaw fuq il-kunċett u l-implimentazzjoni, inklużi l-istabbiliment, l-imsieħba, il-finanzjament, eċċ. li għandu jintlaħaq qbil dwarhom separatament.

### **2.4.1. Dak li diġà jeżisti**

* In-network tas-Servizzi Ewropej tax-Xogħol (EURES) diġà jospita l-“Jiem Ewropej għall-Impjiegi” li jippromovu l-mobbiltà tal-forza tax-xogħol madwar l-UE, billi jitqabblu l-ħiliet tal-applikanti mal-ħtiġijiet tal-impjegaturi fi Stati Membri oħrajn (ir-repetizzjoni ta’ avvenimenti ta’ mobbilità bħal dawn ma ġġibx valur miżjud);
* Diversi proġetti tal-UE għandhom l-għan li jiġġieldu l-qgħad; barra minn hekk, hemm ukoll programmi nazzjonali bl-istess għan;
* L-FSE huwa u l-FSE+ se jkun l-istrument ewlieni għall-finanzjament tal-istrateġiji lokali tal-impjiegi u għall-promozzjoni tat-taħriġ u t-titjib tal-ħiliet u t-taħriġ mill-ġdid.
* Il-Programm għall-Impjiegi u l-Innovazzjoni Soċjali EaSI (2014-2020) għandu tliet assi (Progress għall-modernizzazzjoni tal-impjiegi u s-servizzi soċjali, EURES għall-mobbiltà tal-forza tax-xogħol u l-assi tal-Mikrofinanzjament u l-Intraprenditorija Soċjali li jipprovdi mikroself u mikrokreditu lil gruppi u intrapriżi vulnerabbli u jappoġġja l-intraprenditorija soċjali). InvestEU se jipprovdi opportunitajiet simili mill-2021 ’il quddiem.

### **2.4.2. Il-valur miżjud tal-“Fieri Ewropej għal Impjiegi Lokali”**

Minħabba l-inizjattivi tal-UE u oħrajn li diġà jeżistu, il-valur miżjud speċifiku ta’ “Fiera Ewropea għal Impjiegi Lokali” għandu jkun li:

* isservi ta’ vertrina għas-servizzi eżistenti tal-UE għall-persuni li qed ifittxu impjieg fil-livell lokali, nazzjonali u Ewropew;
* tippreżenta xejriet ġodda fil-ħiliet u l-impjiegi fil-livell lokali u Ewropew;
* tippreżenta l-iskemi tal-UE għall-appoġġ tal-istrateġiji tal-impjiegi lokali u reġjonali fid-dawl tal-attivitajiet ta’ programmazzjoni li għaddejjin bħalissa tal-programmi futuri tal-FSE;
* turi r-rabtiet bejn il-politiki u l-programmi differenti tal-UE mill-perspettiva taż-żgħażagħ;
* tipprovdi bażi għal djalogu maċ-ċittadini dwar id-dimensjoni soċjali tal-UE u xi tfisser għall-impjiegi lokali u reġjonali; u
* tappoġġja t-tlaqqigħ tal-impjiegi u l-ħiliet lokalment b’appoġġ mill-finanzjament tal-UE għal avvenimenti lokali bħal dawn.

F’dan il-perjodu, huwa importanti li jiġu organizzati fieri bħal dawn bħala parti mill-isforzi ta’ rkupru mill-pandemija tal-COVID-19. Għalhekk huwa essenzjali li jinbeda djalogu ta’ politika mar-rappreżentanti ewlenin tal-imsieħba soċjali, li jospita membri tal-KtR u rappreżentanti tal-UE dwar kunċetti u strateġiji biex jiġu indirizzati l-isfidi attwali tal-impjieg.

### **2.4.3. Grupp fil-mira għall-“Fieri Ewropej għal Impjiegi Lokali”**

Il-grupp fil-mira għal “Fieri Ewropej għal Impjiegi Lokali” jista’ jinkludi:

* persuni li qed ifittxu impjieg, b’mod partikolari studenti u gradwati reċenti,
* servizzi pubbliċi tal-impjiegi lokali/reġjonali,
* aġenziji ta’ taħriġ, taħriġ mill-ġdid u tal-impjiegi,
* imsieħba soċjali, faċilitajiet edukattivi,
* awtoritajiet lokali/reġjonali u politiċi u
* midja lokali/reġjonali.

### **2.4.4. Imsieħba possibbli u implimentazzjoni**

“Fiera Ewropea għal Impjiegi Lokali” għandha tirnexxi l-aktar meta l-imsieħba t-tajba jkunu involuti mill-bidu biex jiġi żgurat kontribut sinifikanti. L-imsieħba li ġejjin jistgħu jkunu involuti:

* Fil-livell lokali: awtoritajiet pubbliċi, kmamar tal-kummerċ u assoċjazzjonijiet tan-negozju, trade unions, is-soċjetà ċivika, skejjel, universitajiet, eċċ.
* Fil-livell reġjonali: l-awtorità ġestjonali tal-FSE, servizzi tal-impjieg, ministeri reġjonali, assoċjazzjonijiet reġjonali tan-negozju, universitajiet, eċċ.
* Fil-livell nazzjonali: ministeri nazzjonali, assoċjazzjonijiet tas-settur soċjali, assoċjazzjonijiet tan-negozju, assoċjazzjonijiet tat-taħriġ, assoċjazzjonijiet tal-universitajiet, eċċ.
* Fil-livell tal-UE: Kummissjoni Ewropea (immexxija mid-DĠ EMPL; DĠ u servizzi oħrajn li jistgħu jiġu mistiedna: DĠ EAC, DĠ REGIO, DĠ REFORM, JRC); aġenziji tal-UE (ELA, CEDEFOP, EUROFOUND); membri tal-KtR; MEPs; imsieħba soċjali.

Peress li l-pandemija attwali tal-COVID-19 tagħmel l-organizzazzjoni ta’ fieri fuq il-post impossibbli għalissa, tista’ tiġi kkunsidrata l-organizzazzjoni ta’ avvenimenti bħal [Jiem Ewropej Online tal-Impjiegi](https://www.europeanjobdays.eu/en), bi qbil mal-uffiċċju nazzjonali ta’ koordinazzjoni tal-EURES u bl-involviment tiegħu.

Ir-rwoli u r-responsabbiltajiet tal-organizzaturi u l-imsieħba se jiġu definiti fi ftehimiet separati.

* + 1. **Finanzjament u appoġġ ieħor**

Il-“Fieri Ewropej għal Impjiegi Lokali” ospitati mill-membri tal-KtR jistgħu jiġu appoġġjati mill-fondi tal-UE. Il-Kumitat tar-Reġjuni u d-DĠ EMPL se jeżaminaw b’mod konġunt l-għażliet adatti għal appoġġ finanzjarju għal dawn l-avvenimenti.

Appoġġ ieħor jista’ jinkludi:

* L-impenn tal-imsieħba tal-UE biex jipparteċipaw b’mod attiv fil-fieri (jibagħtu esperti u delegati);
* L-impenn tal-imsieħba tal-UE biex iħejju materjal ta’ informazzjoni adegwat għall-avveniment;
* L-impenn, kull meta jkun fattibbli, ta’ rappreżentanza ta’ livell għoli: tal-Kummissarju jew maniġer ta’ grad għoli tad-DĠ EMPL fil-fiera.

# **3. Oqsma oħra ta’ politika u possibbiltajiet ta’ kooperazzjoni**

Bħalissa hemm diversi inizjattivi oħrajn fuq l-aġenda tad-DĠ EMPL, pereżempju:

* il-Pjan ta’ Azzjoni għall-Ekonomija Soċjali, mistenni fl-2021. Il-kooperazzjoni tista’ tesplora attivitajiet fl-oqsma tal-inklużjoni soċjali, il-ħolqien tal-impjiegi, is-settur tal-kura (l-indukrar bikri tat-tfal u l-kura għall-anzjani), servizzi soċjali oħrajn kif ukoll l-innovazzjoni soċjali fl-ekonomija soċjali fil-livell reġjonali u interreġjonali;
* pagi minimi adegwati fl-Unjoni Ewropea, li għalihom il-Kummissjoni pproponiet Direttiva fit-28 ta’ Ottubru 2020;
* il-kundizzjonijiet tax-xogħol tal-ħaddiema staġjonali li għalihom il-Kummissjoni ħarġet linji gwida fl-2020;
* aspetti tat-tibdil demografiku li huma fil-kompetenza tad-DĠ EMPL.

Il-KtR ser ikollu l-għan li jintensifika l-konsultazzjoni tal-awtoritajiet lokali u reġjonali biex jikkontribwixxi għal dawn l-oqsma ta’ ħidma ewlenin. Barra minn hekk, il-KtR u DĠ EMPL se jimmiraw li jintensifikaw l-iskambji dwar dawn is-suġġetti.

Biex titwettaq kooperazzjoni msaħħa bejn il-KtR u DĠ EMPL, jistgħu jiġu previsti l-miżuri addizzjonali li ġejjin:

* djalogu politiku regolari – fil-plenarji tal-KtR u fil-laqgħat tal-Kummissjoni SEDEC;
* tiġi kkunsidrata l-parteċipazzjoni tal-membri u r-relaturi tal-KtR f’konferenzi u avvenimenti organizzati mid-DĠ EMPL fejn il-perspettiva lokali u reġjonali ġġib valur miżjud;
* fuq talba, il-membri tal-KtR jiġu infurmati dwar il-finanzjament disponibbli tal-UE u l-appoġġ għall-politika biex jintwera kif l-UE tista’ tgħin lir-reġjuni u l-bliet fit-tranżizzjonijiet ekoloġiċi u diġitali;
* l-esplorazzjoni ta’ miżuri ta’ komunikazzjoni konġunti, fejn meħtieġ;
* jiġu esplorati sinerġiji ma’ inizjattivi ta’ DĠ oħrajn, bħas-sħubija tal-Pjattaforma Tematika tal-S3 għall-Modernizzazzjoni Industrijali dwar l-Ekonomija Soċjali (<https://s3platform.jrc.ec.europa.eu/social-economy>).

# **4. Il-passi li jmiss:**

Kemm DĠ EMPL kif ukoll il-KtR se jistabbilixxu persuni ta’ kuntatt biex jiddefinixxu d-dettalji tal-kunċett u tal-arranġamenti għat-twettiq ta’ “Fieri Ewropej għal Impjiegi Lokali” u biex jiżguraw kooperazzjoni u koordinazzjoni bla xkiel tal-azzjonijiet fil-livell amministrattiv.

1. <https://ec.europa.eu/commission/sites/beta-political/files/reflection-paper-social-dimension-europe_mt.pdf> [↑](#footnote-ref-2)
2. <https://eur-lex.europa.eu/LexUriServ/LexUriServ.do?uri=OJ:C:2012:102:0006:0010:MT:PDF> [↑](#footnote-ref-3)
3. COM(2020) 447 final. [↑](#footnote-ref-4)
4. Fil-Komunikazzjoni dwar “L-Appoġġ għall-Impjieg taż-Żgħażagħ: Pont għall-Impjiegi għall-Ġenerazzjoni li Jmiss” (COM(2020) 276 final), il-Kummissjoni ħeġġet lill-Istati Membri biex iżidu l-appoġġ għall-impjieg taż-żgħażagħ u jżidu l-livell iddedikat għal dan l-objettiv meta mqabbel mal-perjodu ta’ finanzjament 2014-2020, li huwa stmat għal EUR 22 biljun. [↑](#footnote-ref-5)
5. Intlaħaq ftehim politu mill-Kunsill dwar ir-Rakkomandazzjoni tal-Kunsill dwar Pont għall-Impjiegi – Tissaħħaħ il-Garanzija għaż-Żgħażagħ u ser tiġi adottata qabel tmiem l-2020. [↑](#footnote-ref-6)
6. COM(2020) 276 final. [↑](#footnote-ref-7)
7. COM(2020) 274 final. [↑](#footnote-ref-8)